MiWay-hoof slaan vure dood ná ‘Bird Island’-twiet | Netwerk24
Deur Petrus Malherbe 20 Augustus 2018 12:56
René Otto, uitvoerende hoof van die versekeraar MiWay, moes behoorlik vure doodslaan nadat hy byna ’n rasseherrie met sy uitlatings oor Afrikaanssprekendes op sosiale media ontketen het.
Otto het verlede week getwiet hy is besig om die omstrede boek Die seuns van Bird Island te lees.
Die boek onthul ’n beweerde pedofielnetwerk waarby onder andere ministers van die apartheidsera betrokke was.
In ’n twiet het Otto geskryf alle wit Suid-Afrikaners, “maar veral Afrikaanssprekendes wat glo hulle is God se verkorenes”, moet die boek lees. Hy skryf verder die boek is ook ’n moet-lees vir Afrikaners wat steeds in ontkenning leef oor apartheid se verwoesting.
“The Lost Boys of Bird Island” is a must-read for white Saffas - especially Afrikaners who believe they are God’s chosen people - who are still in denial about the destruction of the Apartheid-era. It left me gutted. What do we learn from this and can we ever make amends?
Binne oomblikke nadat Otto die uitlatings gemaak het, is hy oorval deur kritiek vanuit die Afrikanergemeenskap. Kallie Kriel, uitvoerende hoof van AfriForum, het Otto se kop geëis en sê MiWay is maar alte gelukkig om Afrikaanssprekendes as kliënte te kry.
“Dis jammer dat René Otto wil probeer om ’n verwantskap tussen Afrikaners se geskiedenis en pedofilie te vind. As ek my sin kon kry, sal Otto die pad vat,” sê Kriel op Twitter.
Business Insider wys egter daarop dat Kriel self vroeër vanjaar in die spervuur was nadat hy aangevoer het apartheid was nie ’n misdaad teen die mensdom nie. Volgens Kriel was die moord op 6 miljoen Jode gedurende die Tweede Wêreldoorlog nie dieselfde as die “700 mense wat deur die veiligheidspolisie gedurende apartheid vermoor is nie”.
René Otto, uitvoerende hoof van MiWay.
Die ekonoom Mike Schüssler het Otto daarop gewys dat hy waarskynlik sy haat op pedofiele en nie Afrikaanssprekendes nie moet fokus.
“John Wiley en Dave Allen was Engelssprekend,” sê Schüssler, met verwysing na twee van die persone wat by die pedofielnetwerk saam met wyle genl. Magnus Malan, oudminister van verdediging, betrek word.
Otto het uiteindelik Sondagaand laat ’n lang verklaring uitgereik waarin hy sê sy bedoeling was nooit om enige “persoon of kultuur” leed aan te doen nie, maar om “alle Suid-Afrikaners” aan te raai om die boek te lees, veral Afrikaanssprekendes.
Volgens Otto is hy self deel van dié groep Suid-Afrikaners.
“Agterna beskou, het ek tragies misluk,” sê hy.
“Ek ag Afrikaanssprekendes as eerbare, hardwerkende mense wat ’n enorme bydrae tot die samelewing lewer. Ek aanvaar volle verantwoordelikheid vir my uitlatings en moes van beter geweet het.”
Meer oor: Twitter | Miway | René Otto | Mark Minnie | Die Seuns Van Bird Eiland | Bird Eiland